कुछ दिन पहले जर्मन दार्शनिक, अर्थशास्त्री, लेखक एवं इतिहासकार कार्ल मार्क्स की 200वीं सालगिरह थी. लेकिन प्रिंट मीडिया में कुछ लेख और विश्वविद्यालयों में एक-दो गोष्ठियों के अलावा और कहीं भी मार्क्स को उस तरह से याद नहीं किया गया, जैसा बीस-तीस साल पहले किया जाता था. एक ज़माने में सबसे ज्यादा प्रभावशाली और क्रांतिकारी मानी जाने वाली मार्क्सवादी विचारधारा आज भारत में ही नहीं, बल्कि वैश्विक स्तर पर हाशिये पर है. मार्क्सवादी विचारधारा वाले दल राजनीतिक रूप में अब अपने सबसे निचले पायदान पर पहुंच चुके हैं और उबरने का कोई नाम नहीं ले रहे. ऐसे में सवाल उठता है कि आखिर ऐसा क्या हुआ कि लगभग पांच दशक तक दुनिया में अपनी अलग पहचान बनाने वाली और करोड़ों लोगों को प्रभावित करने वाली विचारधारा आज ऐतिहासिक पतन की कगार पर है? आइये समझते हैं.